**Ο αγώνας των γυναικών για την κατάκτηση της ισότητας**

**είναι ακόμη επίκαιρος, μακρύς και επιτακτικός**

Η κατάκτηση των δικαιωμάτων της γυναίκας διαχρονικά και γεωγραφικά ακολουθεί την πορεία της εξέλιξης του Πολιτισμού. Τον τρόπο δηλαδή που ξεπέρασε την αγελαία συμπεριφορά όπου σημασία είχε η σωματική δύναμη, άρα και ο άντρας ως κάτοχος αυτής.  
  
Στα προηγμένα-πολιτισμένα κράτη πιστεύουμε πως οι γυναίκες είναι ισότιμες με τους άντρες και χαμογελούσε μισό ειρωνικά όταν ακούμε τη λέξη "σουφραζέτες" αγνοώντας ή παρακάμπτοντας τον αγώνα που δόθηκε διαχρονικά για να αποκτηθούν ίσα δικαιώματα στη ψήφο.  
Πόσο πραγματικά ισχύει αυτό μας το αποδεικνύουν δυστυχώς καθημερινά περιστατικά έμμεσης και κρυμμένης βίας, σεξισμού και τα στερεότυπα του τύπου: "τα ήθελε κι αυτή"," πέταξε το μωρό της"( ο πατέρας του παιδιού δεν αναφέρεται ποτέ)," τον ανάγκασε να τη χτυπήσει" κ.ά.  
  
Τα ποσοστά που καταγράφει η στατιστική είναι επίσης τραγικά για την εποχή που ζούμε.  
-Οι γυναίκες δαπανούν σχεδόν διπλάσιο χρόνο από τους άνδρες σε μη αμειβόμενη οικιακή εργασία  
-Το 63% των γυναικών δημοσιογράφων έχει αντιμετωπίσει λεκτική βία  
-To 80% των γυναικών δήλωσε ότι έχει αντιμετωπίσει το φαινόμενο του "mansplaining" και του "manterrupting" στην εργασία  
-Οι άντρες αντιπροσωπεύουν το 75% των πηγών ειδήσεων αλλά και ειδησεογραφικών θεμάτων  
-Στον τομέα της βίας κατά των γυναικών τα στοιχεία είναι άκρως απογοητευτικά: το 85,8% των θυμάτων σεξουαλικής βίας είναι γένους θηλυκού και το 98,3% των δραστών με καταδίκη είναι άνδρες  
-62 είναι γυναίκες στην Ελληνική Βουλή των 300 βουλευτών (20,6%)  
-5 είναι γυναίκες στο Δημοτικό Συμβούλιο Λαμίας των 41 συμβούλων (12,1%)  
  
Κι αν αυτά συμβαίνουν στις "πολιτισμένες" κοινωνίες σίγουρα χρειάζεται να διανύσουμε πολύ δρόμο ακόμη για να φτάσουν οι φονταμενταλιστικές ν'αντιμετωπίσουν τη γυναίκα ισότιμα με τον άντρα.  
Η γυναίκα θύμα, αφανής ήρωας, η μάνα, η σύζυγος που πρέπει να φοβάται τον άντρα ή να είναι το χωράφι του...  
  
Όχι, οι γυναίκες δεν είναι ακόμα ισότιμες με τους άντρες.  
Όσο υπάρχουν γυναίκες που υποφέρουν, όσο γίνονται ακόμη θύματα των ανισοτήτων, της εκμετάλλευσης και της αντρικής βίας ο αγώνας είναι επίκαιρος, μακρύς και επιτακτικός.

Παναγιώτης Στασινός

*Επικεφαλής του συνδυασμού Λαμία στο Κέντρο  
Αντιδήμαρχος Ισότητας των Φύλων  
Πρόεδρος Δημοτικής Επιτροπής Ισότητας των Φύλων*